PERUSTELUT

1.EHDOTUKSEN TAUSTA

•Ehdotuksen perustelut ja tavoitteet

Euroopan yhteisön ja Ukrainan tiede- ja teknologiayhteistyötä koskeva sopimus, jäljempänä ’sopimus’, allekirjoitettiin Kööpenhaminassa 4. heinäkuuta 2002 ja tehtiin ensin 31. joulukuuta 2002 päättyväksi kaudeksi. Sopimuksen 12 artiklan b alakohdan mukaan sopimus voidaan uusia osapuolten yhteisellä sopimuksella viiden vuoden jaksoiksi. Sopimus on uusittu kahdesti vuosina 2011 ja 2014.

Sopimuksen voimassaolo päättyi 7. marraskuuta 2019.

Sopimuksen uusiminen uudeksi viisivuotiskaudeksi on molempien osapuolten yhteisen edun mukaista, koska uusittu sopimus helpottaisi jatkossakin EU:n ja Ukrainan välistä yhteistyötä tieteen ja teknologian yhteisillä painopistealoilla, mistä olisi molemminpuolista hyötyä.

Ukrainalla on pitkät perinteet tieteen ja teknologian huippuosaamisen alalla. Viime vuosien vaikeuksista huolimatta sen tiede ja tutkijat ovat edelleenkin ensiluokkaisia, ja se on tärkeä tiede-, teknologia- ja innovointialan toimija unionin naapurustossa. Unionin ja Ukrainan välinen yhteistyö on perinteisesti ollut hyvin aktiivista erityisesti kehittyneiden ja uusien materiaalien, tietotekniikan, fysiikan ja astronomian, insinööritieteen, maatalousteknologian, nanoteknologian, bioteknologian ja niiden sovellusten alalla. Yhteistyötä on tehty muun muassa ilmailun, energian ja biolääketieteen, erityisesti syövän hoitoon tarkoitettujen immunoterapioiden alalla.

Sopimuksella perustetun EU:n ja Ukrainan tieteellis-teknisen yhteistyön sekakomitean kokouksessa, joka pidettiin Kiovassa 29. tammikuuta 2019, molemmat osapuolet totesivat, että ne haluavat uusia sopimuksen uudeksi viisivuotiskaudeksi ja että EU:n ja Ukrainan tutkimus- ja innovaatioyhteistyön vahvistamisessa on edistytty. Ukrainan hallitus on jo aloittanut uusimismenettelyn omalta osaltaan.

Uusitun sopimuksen sisältö tulee olemaan identtinen nykyisen sopimuksen kanssa. Sillä ei luoda kummallekaan osapuolelle uusia tai lisäoikeuksia ja -velvollisuuksia vaan pidennetään ajallisesti järjestelmää, joka on jo voimassa sopimuspuolten välillä tiede- ja teknologiayhteistyön alalla.

•Yhdenmukaisuus muiden alaa koskevien politiikkojen säännösten kanssa

Tämä aloite on täysin linjassa EU:n kansainvälisen tutkimus- ja innovaatioyhteistyön strategian sekä edellisen ja uuden komission kansainvälisen toiminnan kanssa, jossa Ukraina on EU:n strateginen kumppani tutkimuksen ja innovoinnin alalla. Sopimus on myös keino panna täytäntöön EU:n kansainvälisen tutkimus- ja innovaatioyhteistyön strategia, jossa kehotetaan lisäämään kansainvälistymistä ja avoimuutta EU:n tutkimus- ja innovaatioympäristössä. Tämä sopimus täydentää Horisontti 2020 -assosiaatiosopimusta, jossa keskitytään erityisesti niihin ehtoihin ja edellytyksiin, joilla Ukraina voi osallistua Horisontti 2020 -ohjelmaan. Tämän tiede- ja teknologiasopimuksen uusiminen antaisi mahdollisuuden säilyttää kahdenvälisen tiede-, teknologia- ja innovaatioyhteistyön yleinen kattava oikeudellinen kehys ja olisi tärkeä poliittinen osoitus siitä, miten tärkeänä EU pitää Ukrainan kanssa tehtävää tiede-, teknologia- ja innovaatioyhteistyötä. • Yhdenmukaisuus unionin muiden politiikkojen kanssa EU:n ulko- ja turvallisuuspoliittisessa globaalistrategiassa vahvistetaan, että tutkimusyhteistyö on tärkeä osa EU:n ulkopolitiikkaa, ja pidetään tutkimusyhteistyötä vahvempien sosioekonomisten siteiden keskeisenä elementtinä.

2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE

•Oikeusperusta

EU:n valta toimia kansainvälisesti tutkimuksen ja teknologian kehittämisen alalla perustuu SEUT-sopimuksen 186 artiklaan. Ehdotuksen menettelyllisenä oikeusperustana on SEUT-sopimuksen 218 artiklan 6 kohdan toisen alakohdan a alakohdan v alakohta.

•Toissijaisuusperiaate (jaetun toimivallan osalta)